落第後歸山下舊居留別劉起居昆季
作者：盧綸
朝代：唐

paragraphs: 寂寞過朝昏，沈憂豈易論。
有時空卜命，無事可酬恩。
寄食依鄰里，成家望子孫。
風塵知世路，衰賤到君門。
醉裏因多感，愁中欲強言。
花林逢廢井，戰地識荒園。
悵別臨晴野，悲春上古原。
鳥歸山外樹，人過水邊村。
潘岳方稱老，嵇康本厭喧。
誰堪將落羽，迴首仰飛翻。